
E L Ő T E R J E S Z T É S
a Martfű Városi Művelődési Központ és Könyvtár igazgatói pályázat kiírására
Martfű Város Önkormányzata Képviselő-testületének 

2018. június 28-i ülésére

Előkészítette: Hegedűsné Blaskó Anikó aljegyző 

Véleményező: Pénzügyi, Ügyrendi és Városfejlesztési Bizottság

Döntéshozatal: egyszerű többség 

Tárgyalás módja: nyilvános ülés

Tisztelt Képviselő-testület!

A Képviselő-testület pályázat alapján a Martfű Városi Művelődési Központ és Könyvtár intézményvezetői feladataival 2013. december 1-től magasabb vezetői jogállású igazgatót bízott meg 5 év időtartamra, mely megbízás 2018. november 30-án lejár.

Mindezek alapján szükségessé vált az új pályázati kiírás tartalmának meghatározása, az új pályázati eljárás megindítása. 
Az erre vonatkozó szabályokat a Közalkalmazottak jogállásáról szóló 1992. évi XXXIII. törvény (továbbiakban: Kjt.)  20/A, valamint 20/B., 23. §-ai és a törvény végrehajtására vonatkozó, a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezéséréről szóló 150/1992. (XI. 20.) Korm. rendelet (továbbiakban: R.) szabályozza.
  
A hivatkozott jogszabályhelyek alapján a pályázati felhívásban meg kell jelölni a munkáltató és a betöltendő munkakör, vezetői beosztás megnevezését, a munkakörbe tartozó, illetve a vezetői beosztással járó lényeges feladatokat, a pályázat elnyerésének valamennyi feltételét, a beosztáshoz kapcsolódó esetleges juttatásokat, a jogviszony időtartamát, a pályázat részeként benyújtandó iratokat, igazolásokat, benyújtásának formáját, határidejét és helyét, a tartalmi követelményeire vonatkozó szabályokat, továbbá a pályázat benyújtásának feltételeit és elbírálásának határidejét.

Ezen kívül meg kell jelölni, hogy a magasabb vezető, illetve a vezető beosztás ellátására legfeljebb öt évre megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető.

A pályázati feltételek közművelődési intézmény vezetésére (magasabb vezető) a R. 6/A. § (1) bekezdése alapján:

· felsőfokú közművelődési végzettség és szakképesítés, vagy nem szakirányú egyetemi végzettség és felsőfokú szakirányú munkaköri szakvizsga,
· 5 éves szakmai gyakorlat,
· kiemelkedő szakmai vagy szakirányú tudományos tevékenység.
A pályázónak csatolnia szükséges:

· az intézmény vezetésére, fejlesztésére vonatkozó programját, 

· arról szóló nyilatkozatát, hogy a pályázati anyagában foglalt személyes adatainak a pályázati eljárással összefüggésben szükséges kezeléséhez hozzájárul, 

· a külön jogszabályban vagy a pályázatban előírt további követelmények igazolására vonatkozó okiratokat. 
A megbízott vezetőnek a megbízását követő két éven belül a többfunkciós intézmények vezetésére vonatkozó államháztartási és vezetési ismereteket nyújtó tanfolyamot kell elvégeznie, az erről szóló igazolás hiányában a vezetői megbízást vissza kell vonni. Mentesül a tanfolyam elvégzésének kötelezettsége alól a pályázó, ha jogász, vagy közgazdász végzettséggel rendelkezik, illetve ha már korábban elvégezte a tanfolyamot. 
Jogszabály eltérő rendelkezése hiányában magasabb vezetői beosztásra kiírt pályázat esetén a pályázót a pályázati határidő lejártát követő huszonegy napon belül a kinevezési, megbízási jogkör gyakorlója által létrehozott legalább háromtagú, a betöltendő munkakör feladatait érintően szakértelemmel rendelkező bizottság hallgatja meg, melynek tagjai között kell lennie a Közalkalmazotti Tanács és a reprezentatív szakszervezet által delegált egy-egy tagnak és az országos szakmai szervezet egy képviselőjének, vagy egy, a kulturális szakértői nyilvántartásban szereplő kulturális szakértőnek.
A Képviselő-testület a bizottság írásba foglalt véleményét mérlegelve a pályázati határidő lejártát követő első ülésén dönt a vezetői megbízásról. 
A magasabb vezetői megbízatás a pályázat elnyerését követően legfeljebb öt év határozott időre szól. 
A pályázati felhívást a kormányzati személyügyi igazgatási feladatokat ellátó szerv internetes oldalán (Közigállás) és a fenntartó önkormányzat székhelyén a helyben szokásos módon kell közzétenni.
A pályázat benyújtásának határideje a pályázati felhívásnak a személyügyi központ honlapján való elsődleges közzétételétől számított harminc napnál rövidebb nem lehet és a pályázati benyújtási határidőt követő hatvan napon belül a beérkezett pályázatokra vonatkozóan az eljárást le kell folytatni.

Tisztelt Képviselő-testület!

Mindezek alapján kérem, hogy az előterjesztést és az alábbi határozati javaslatot megtárgyalni és elfogadni szíveskedjenek:

Határozati javaslat: 
Martfű Város Önkormányzata Képviselő-testületének
……./2018. (……..)  határozata
a Martfű Városi Művelődési Központ és Könyvtár igazgatói pályázat kiírásáról

Martfű Város Önkormányzatának Képviselő-testülete megtárgyalta és elfogadja a Martfűi Városi Művelődési Központ és Könyvtár igazgatói pályázat kiírására vonatkozó előterjesztést, melynek alapján az alábbi pályázati felhívást adja ki:

Martfű Város Önkormányzatának Képviselő-testülete (5435 Martfű, Szent István tér 1.) pályázatot hirdet a Martfű Városi Művelődési Központ és Könyvtár (5435 Martfű, Mártírok út 1.) igazgatói (magasabb vezető) álláshelyének betöltésére.
A közalkalmazotti jogviszony időtartama:

Határozatlan idejű közalkalmazotti jogviszony. 

Vezetői megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti jogviszonyba kinevezésbe kerül. A közalkalmazotti jogviszony határozatlan időre szól, - az intézménynél újonnan létesített jogviszony esetén a közalkalmazottak jogállásáról szóló 1992. évi XXXIII. törvény (Kjt.) 21/A. § (4) bekezdésében foglaltak kivételével – 3 hónap próbaidő kikötésével, közművelődés szervező alapmunkakörben.

Foglalkoztatás jellege:

Teljes munkaidő (heti 40 óra)

Vezetői megbízás időtartama:

A vezetői megbízás 5 év határozott időre, 2018. december 1-től 2023. november 30-ig szól.

A munkavégzés helye:

5435 Martfű, Mártírok út 1.
A munkakörbe tartozó, illetve vezetői megbízással járó lényeges feladatok:

· intézményi és városi hagyományok ápolása, helytörténeti gyűjtemény kezelése,
· művészeti csoportok működtetése, utánpótlás nevelés, tehetségek felkutatása,
· gyermek programok biztosítása,
· színvonalas kiállítások, művészeti bemutatók, játszóházak szervezésének elősegítése,
· a város, a kistérség és az ország népművészetének bemutatása,
· helyi alkotók bemutatkozásának biztosítása,
· jó együttműködés a civil szervezetekkel, médiákkal, 

· városi rendezvények szervezésében, lebonyolításában való közreműködés,
· valamennyi rendezvény során törekvés a kulturális turisztikai lehetőségek növelésére,
· pályázatokon való eredményes részvétel,
· törekvés a működési bevételek, valamint a fenntartói forrásokat kiegészítő pályázati és szponzori támogatások elnyerésére,
· ünnepi kultúra fejlesztése,
· európai kultúra megismertetése,
· testvérvárosi kapcsolatok erősítése,
· könyvtári szolgáltatások fenntartása, fejlesztése,
· szabadidő hasznos eltöltésének szervezése minden korosztály számára,
· az intézmény és lakosság kapcsolatainak ápolása, a látogatottság növelése, innovatív közművelődési tartalmak feltárása, azok meghonosítása.
Illetmény és juttatások:

A közalkalmazottak jogállásáról szóló 1992. évi XXXIII. törvény (Kjt.) és a végrehajtására vonatkozó, a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezéséréről szóló 150/1992. (XI.20.) Korm. rendelet szerint. 

Pályázati feltételek:

· felsőfokú közművelődési végzettség és szakképesítés, vagy nem szakirányú egyetemi végzettség és felsőfokú szakirányú munkaköri szakvizsga,

· (A közalkalmazottak jogállásáról szóló 1992. évi XXXIII. törvény végrehajtásáról a művészeti, a közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezéséréről szóló 150/1992. (XI.20.) Korm. rendelet 6/F § (1) bekezdése szerint az alapító okirata alapján több kulturális intézményi funkciót ellátó költségvetési szerv vezetésére megbízást az a közalkalmazott is kaphat, aki legalább az egyik kulturális intézményvezetővel szemben támasztott követelményeknek megfelel, feltéve, hogy a kulturális intézményi funkciókat ellátó szervezeti egységeket az adott alapfeladatra vonatkozó felsőfokú végzettséggel és szakképzettséggel rendelkező szakember irányítja, ami jelen intézménynél biztosított.)
· 5 éves közművelődési szakmai gyakorlat, 

· kiemelkedő közművelődési tevékenység,
· büntetlen előélet,
· magyar állampolgárság.
A pályázat elbírálásánál előnyt jelent:
· legalább 5 éves vezetői gyakorlat,

· muzeológusi, etnográfusi végzettség.

A pályázat részeként benyújtandó iratok, igazolások:

· részletes szakmai önéletrajz, mely igazolja az 5 év szakmai gyakorlat meglétét,
· az intézmény vezetésére vonatkozó program a szakmai helyzetelemzésre épülő fejlesztési elképzeléssel (vezetői program),
· az iskolai végzettséget, szakmai gyakorlatot, nyelvismeretet igazoló okmányok másolata,

· 90 napnál nem régebbi erkölcsi bizonyítvány,
· nyilatkozat arról, hogy:
· pályázatába az elbírálásban résztvevők betekinthetnek, 
· megbízása esetén a vagyonnyilatkozat-tételi kötelezettségének eleget tesz,
· pályázata elbírálására vonatkozóan a képviselő-testület zárt, vagy nyílt ülésén történő tárgyalásához járul-e hozzá,

· megbízása esetén vállalja a 150/1992. (XI.20.) Korm. rendelet 6/G §-ában előírt tanfolyam elvégzését a jogszabályban leírt feltételek szerint. 
A munkakör betölthetőségének időpontja: 
2018. december 1.
A pályázat benyújtásának határideje: 

Az NKI (Közigállás) internetes honlapján történő megjelenéstől számított 30 nap.

A pályázat benyújtásának módja:

· postai úton: A pályázatot Martfű Város Önkormányzata Képviselő-testületének címére, (5435 Martfű, Szent István tér 1.) történő megküldésével.  A borítékon kérjük feltüntetni a pályázati adatbázisban szereplő azonosító számot, valamint a munkakör megnevezését.

· személyesen: Dr. Papp Antal polgármesternek a Martfű, Szent István tér 1. szám alatt, a Martfűi Polgármesteri Hivatal titkárságán.

A pályázat elbírálásának határideje: 2018. november 30.
A pályázati kiírás további közzétételének helye, ideje: Martfű Város Önkormányzatának honlapja, az NKI (Közigállás) internetes honlapon történő megjelenéssel egyidejűleg.
Martfű, 2018. június 7.
                                                                                                         Dr. Papp Antal

Látta: Szász Éva jegyző 

